
Rendszerváltás utáni tájszerkezeti változások elemzése a Dél-Kelet-Alföldön

A tájváltozás vizsgálatának alapja a tájalkotó tényezők állapotfelmérése, mely a táj (geo)ökológiai térképezés egyik sarkalatos kérdése. A természetes tájak esetében a változások hatásai lassabban érvényesülnek és a tájhatárok sem mindig diszkrét határok, ugyanakkor az agrártáj esetében gyors változások figyelhetők meg, különösen a tájhasználat és a tájszerkezetben, melyek térképezése csak megbízható adatok és hatékony térbeli adatelemző, többek között geoinformatikai módszerekkel valósítható meg. 
Dolgozatomban egy dél-kelet alföldi kistájon lezajló, az elmúlt 20 évet jól jellemző, terület- és tájváltozási folyamat azonosítására és lokalizálására kerestem és alkalmaztam megfelelő módszereket. Az adatbázist űrfelvételek és területhasználati digitális térképek biztosították, míg a geoinformatikai elemzésben alapvetően az űrfelvételekből nyert szegmensre vonatkozóan tájmetriai módszerekkel vizsgáltam a táj mintázatát. 

Az elkészített tematikus térképek segítségével láthatóvá vált, hogy a mezőgazdasági parcellák méretei miként változtak a kistájon alapvetően az itt található települések külterületén belül, és a felszínborítás változásán keresztül szintén bizonyítható, hogy a kárpótlás utáni szétaprózódott parcellákon, a földbérlettel egyfajta optimális művelt területméret kialakítása folyik, melynek alapja a térbeli adottságok figyelembe vétele.



